ตลท.เพิ่มบุคคลเข้าตราสารหนี้ เสนอทางพัฒนาต่อคลังธปท.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — ตลท.เสนอผลวิจัยพัฒนาตราสารหนี้เพื่อนักลงทุนบุคคลให้ ธปท. กระทรวงการคลัง คณะกรรมการพัฒนาตลาดทุนไทย หวังกระตุ้นแก้ไขเป็นรูปธรรม
น.ส.สุวิสาส์ เผ่าเหลืองทอง นักวิจัยสถาบันวิจัยเพื่อตลาดทุน ตลาดหลักทรัพย์แห่งประเทศไทย (ตลท.) ได้นำเสนอผลงานวิจัยเรื่อง “ตลาดตราสารหนี้เพื่อนักลงทุนบุคคล” ว่า ระยะ 10 ปีที่ผ่านมา ตลาดตราสารหนี้มีการขยายตัวเฉลี่ย 15% ต่อปีก็ตาม แต่โครงสร้างของผู้ลงทุนและกลุ่มระดมทุนยังกระจุกตัวในกลุ่มผู้ลงทุนสถาบัน 
จากข้อมูลในปี 2552 ภาครัฐมีการออกตราสารหนี้มากที่สุดในสัดส่วน 77% ของตราสารหนี้ทั้งหมด ในจำนวนนี้กลุ่มครัวเรือนเข้ามาซื้อลงทุนเพียง 15% ที่เหลือจะเป็นนักลงทุนสถาบันแทบทั้งนั้น สะท้อนให้เห็นว่าการเข้าลงทุนตราสารหนี้โดยตรงของผู้ลงทุนรายบุคคลยังน้อยมาก 
ประเมินว่าเกิดจาก 3 ปัจจัย คือ 1.การ ออกตราสารหนี้เพื่อนักลงทุนบุคคลของรัฐบาลยังไม่ได้ดำเนินการอย่างจริงจังและเป็นระบบมากพอ 2.ช่องทางไม่สามารถเข้าถึงได้ง่าย และ 3.ลักษณะของตราสารหนี้ไม่เอื้อให้เกิดการลงทุนของนักลงทุนบุคคลอย่างแท้จริง 
นายวรวิช ปลื้มโกศล นักวิจัยสถาบันวิจัยเพื่อตลาดทุน กล่าวว่า รัฐบาลควรให้ความสำคัญกับการพัฒนาตลาดตราสารหนี้เพื่อนักลงทุนบุคคล เพราะจะเป็นแหล่งเงินทุนที่มีเสถียรภาพภาครัฐ และประชาชนยังพึ่งพิงการฝากเงิน ซึ่งมีผลตอบแทนไม่เพียงพอต่อการดูแลตนเองในอนาคต อีกทั้ง พ.ร.บ.สถาบันคุ้มครองเงินฝาก จะคุ้มครองเงินฝากต่ำกว่า 1 ล้านบาท ในปี 2555 จึงจะทำให้ประชาชนมองหาการลงทุนใหม่ ซึ่งจากข้อมูลในช่วง 2 ปีที่ผ่านมา พบว่าผลตอบแทนการลงทุนในพันธบัตรรัฐบาลอายุ 2 ปี สูงกว่าเงินฝากประจำ 2 ปี 
สำหรับข้อเสนอแนะในการพัฒนาตราสารหนี้เพื่อนักลงทุนบุคคลในประเทศให้มีการขยายตัวมากขึ้นนั้น ควรออกแบบตราสารหนี้ให้สอดคล้องกับพฤติกรรมการออมมากขึ้น เช่น สิทธิประโยชน์ภาษี การใช้จ่ายเพื่อการศึกษา เป็นต้น และภาครัฐควรให้ความสำคัญต่อการพัฒนาพันธบัตรออมทรัพย์ และสร้างความรู้ความเข้าใจในวงกว้างอย่างต่อเนื่อง
นายยรรยง ไทยเจริญ ผู้อำนวยการสถาบันวิจัยเพื่อตลาดทุน กล่าวว่า ได้นำผลงานวิจัยดังกล่าวนำเสนอต่อธนาคารแห่งประเทศไทย (ธปท.) กระทรวงการคลัง และสำนักงานบริหารหนี้สาธารณะแล้ว เพื่อจะได้ทราบเป็นแนวนโยบาย ขณะเดียวกันจะนำเสนอต่อที่ประชุมคณะกรรมการพัฒนาตลาดทุนไทย เพื่อจะได้ดำเนินการแก้ไขในเชิงรูปธรรมลำดับต่อไป